KISKŐRÖS VÁROS POLGÁRMESTERE

ELŐTERJESZTÉS

 (a Képviselő-testület 2014. szeptember 17-i ülésére)

Tárgy:
BESZÁMOLÓ AZ ÖNKORMÁNYZAT 2014. ÉVI KÖLTSÉGVETÉSÉNEK FÉLÉVI TELJESÍTÉSÉRŐL
Kiskőrös Város Képviselő-testülete a Város 2014. évi költségvetését a Kiskőrös Város 2014. évi költségvetéséről szóló 2/2014. (II. 06.) önk. rendeletében (továbbiakban: költségvetési rendelet) 2014. február 05-én fogadta el, amelyet a beszámoló időpontjáig öt alkalommal módosított.
Az államháztartásról szóló 2011. évi CXCV. törvény 87. § (1) bekezdésének rendelkezései szerint:

„87.§ (1) A polgármester a helyi önkormányzat gazdálkodásának első félévi helyzetéről szeptember 15-éig, háromnegyed éves helyzetéről a költségvetési koncepció ismertetésekor írásban tájékoztatja a képviselő-testületet. A tájékoztatás tartalmazza a helyi önkormányzat költségvetési rendeletében megjelenő előirányzatok és a költségvetési egyenleg alakulását.”

ELŐIRÁNYZATOK ALAKULÁSA

A költségvetési rendelet márciusi módosításának indoka, hogy a Petőfi Szülőház és Emlékmúzeum a „Petőfi Sándor születésének 190. és halálának 165. évfordulója alkalmából készült Petőfi-kárpit és Széri-Varga Géza: Koltó című művének megvásárlására” a Nemzeti Kulturális Alaptól 5.120 ezer Ft támogatásban részesült. A pályázat megvalósításának ideje 2014. 02. 15. – 2014. 03. 31. közötti időszak volt, ezért a bevételi és a kiadási előirányzatok beépítése történt meg. 

A költségvetési rendelet áprilisi módosítását elsősorban a 2013. évben képződött pénzmaradvány (695.019 ezer Ft) és az azt megelőző években képzett tartalék maradvány (764.390 ezer Ft) tényleges összegének beépítése tette szükségessé. 
Az adósságkonszolidáció lezajlott, az előirányzatok annak megfelelően rendezésre kerültek. 
A Képviselő-testület a 8/2014. határozatával döntött fejlesztési támogatás igényléséről a kiskőrösi Szűcsi Óvoda felújítására, korszerűsítésére, amelyhez 7,5 millió Ft önerőt került átcsoportosításra.
A Képviselő-testület a 9/2014. határozatával egyetértett azzal, hogy 2.113 ezer Ft saját forrást biztosít a Petőfi Szülőház és Emlékmúzeum kiállításának korszerűsítése tárgyában benyújtott pályázathoz. A Képviselő-testület a 10/2014. határozatával a Bem Diáksport Egyesület társasági adózók bevonásával megvalósuló KT Általános- és Középiskola Bem József Általános Iskolája öltöző- és vizesblokkhelyiségei felújításához közel 3 millió Ft saját forrás biztosítását vállalta. A Képviselő-testület a 30/2014. határozatával döntött, hogy a Magyar Labdarúgó Szövetség által kiírt műfüves labdarúgó pálya felépítéséhez 10,5 millió Ft önerővel hozzájárul. Az előirányzatok a „Kötvény felhasználása fejlesztési feladatok”-hoz címről kerültek átcsoportosításra. 
A Képviselő-testület a 34/2014. határozatával felhatalmazta a polgármestert a „Kiskőrösi Tanuszoda Projekt” és a „Kiskőrösi Tornaterem Projekt” PPP konstrukcióban létesült önkormányzati sportlétesítmények kiváltása tárgyában támogatási szerződés megkötésére. Az előirányzatok beépítésre kerültek.

A költségvetési rendelet május 08-i módosítását indokolta, hogy a „Kiskőrösi Idősek Otthona felújítása, bővítése, technológiai korszerűsítése - TIOP-3.4.2-11/1-2012-0164” pályázat megvalósításához további 40.200 ezer Ft önerő képzése vált szükségessé, amelyre az előirányzatot a „Kötvény felhasználása fejlesztési feladatok”-hoz címről biztosította a Képviselő-testület.

A költségvetési rendelet május 28-i módosításának szükségességét az alábbiak indokolták. A Magyar Államkincstár tájékoztatásai alapján a következő önkormányzati bevételek érkeztek:

· az első negyedévi szociális támogatásokhoz (rendszeres szociális segély, lakásfenntartási támogatás, foglalkoztatást helyettesítő támogatás) 13.719 ezer Ft,

· az első négy havi kifizetett bérkompenzációkhoz és azok munkáltatót terhelő járulékaihoz 5.062 ezer Ft,

· az első félévi kifizetett szociális, gyermekjóléti és gyermekvédelmi ágazati pótlékhoz és azok munkáltatót terhelő járulékaihoz 2.397 ezer Ft,

· az e-útdíj bevezetésével egyidejűleg a magántulajdonos árufuvarozók versenyképességét javító intézkedések miatt az önkormányzatnál jelentkező bevételkiesés ellentételezésére 1.791 ezer Ft,

· a Petőfi Szülőház és Emlékmúzeum szakmai fejlesztéséhez - új állandó kiállítás I. ütem - 4.000 ezer Ft,

· a települési önkormányzati múzeumi feladatok ellátásához 9.475 ezer Ft.

A Magyar Államkincstár a 2014. évi normatíva igénylés megalapozottságát felülvizsgálta. A gyermekétkeztetés esetében a 2013. évi tény adatokat tartja elfogadhatónak, ezért 40 óvodás gyermek lemondásának, valamint a rezsiköltségen belül a személyi juttatások növekedésének együttes összegeként a normatíva csökken 2.703 ezer Ft-tal. A 40 gyermek tervezett egész éves étkezési kiadása 5.166 ezer Ft, éves étkezési térítési díj bevétel 2.269 ezer Ft, ezen összegekkel is csökkentésre kerültek az előirányzatok.

A „Pályázatokhoz önerő, pályázatok előkészítő szakaszainak kiadásai” címről átcsoportosítás történt:

· 400 ezer Ft az Erdőtelki út menti burkolt csapadékvíz elvezető árok tervezéséhez, valamint a vízjogi létesítési engedélyezési eljárás lefolytatásához,

· 4.000 ezer Ft a Polgármesteri Hivatal klímatizálásához,

· 600 ezer Ft az Erdőtelki úton kerékpár nyomvonalba eső DÉMÁSZ oszlopok kiváltásának tervezéséhez, valamint az engedélyezési eljárás lefolytatásához szükséges költségek.

A költségvetési rendelet júniusi módosításakor a Magyar Államkincstár tájékoztatásai alapján a következő önkormányzati bevételek beépítése történt:

· az áprilisi szociális támogatásokhoz (rendszeres szociális segély, lakásfenntartási támogatás, foglalkoztatást helyettesítő támogatás) 4.271 ezer Ft,

· a május havi kifizetett bérkompenzációkhoz és azok munkáltatót terhelő járulékaihoz 1.051 ezer Ft.

A „Pályázatokhoz önerő, pályázatok előkészítő szakaszainak kiadásai” címről átcsoportosítás történt 850 ezer Ft a Batthyány utcába épület bontásának céljából.

A költségvetés főösszegét jelentősen megemelte 4 milliárd Ft finanszírozási bevétel (betétek megszűntetése) és kiadás (pénzeszközök betétként elhelyezése) beépítése.

ELŐIRÁNYZATOK FÉLÉVI TELJESÍTÉSE

BEVÉTELEK

A bevételek részletes kimutatását az előterjesztés 3. melléklete tartalmazza. 
A költségvetési bevételek teljesítése: 1.586.687 ezer Ft, ebből működési célú 825.560 ezer Ft és felhalmozási célú 761.127 ezer Ft.
A finanszírozási bevételek teljesítése: 8.031.484 ezer Ft, ebből működési célú 6.970.325 ezer Ft és felhalmozási célú 1.061.159 ezer Ft. A finanszírozási bevételek 82%-a a betétek megszűntetése, 18%-a előző év(ek) pénzmaradványának/tartalék maradványának igénybevétele.
Működési célú bevételek teljesítése az önkormányzat önállóan működő intézményei esetében 56% (49 millió Ft). Ennek legjelentősebb hányada – 31%-a OEP támogatás (15 millió Ft). Időarányosnak megfelelő a teljesítés. 
Az Önkormányzat és a Polgármesteri Hivatal államháztartáson belülről származó működési célú támogatásainak teljesítése 41% (374 millió Ft). Itt találhatóak az állami támogatások (általános működési támogatás, köznevelési-szociális-kulturális feladatok támogatásai).

Az Önkormányzat államháztartáson belülről származó felhalmozási célú támogatásainak teljesítése 33% (751 millió Ft), ennek 93%-a (698 millió Ft) a PPP konstrukcióban létesült önkormányzati sportlétesítmények kiváltásának tárgyában befolyt összeg. A fennmaradó összeg pályázatokkal kapcsolatos támogatásokból tevődik össze, ebből a legjelentősebb a „Kiskőrös Város kerékpárút hálózatának komplex fejlesztése - DAOP-3.1.2/A-11-2011-0011” pályázattal összefüggésben kiutalt 34 millió Ft. 
A közhatalmi bevételek teljesítése 53%, ezek a helyi adó bevételek. Az időarányosnak megfelel a teljesítés. 

A működési bevételek esetében a 62%-os teljesítés a kamatbevételeknek köszönhető. Valamennyi lehetőséget megragad az Önkormányzat a szabad pénzeszközök betétben történő elhelyezésére. 
A kötvényforrás tervezett felhasználása az év második felében – valamint a következő évben - várható. 

A kötvényforrás összege 2014. június 30-án az alábbiak szerint oszlik meg:

	Lekötés
	Lejárat
	HUF
	USD
	EUR

	2014.05.22
	2014.07.21
	94 200 000
	 
	 

	2014.06.24
	2014.07.09
	112 100 000
	 
	 

	2014.06.30
	2014.07.21
	206 838 352
	 
	 

	2014.05.21
	2014.07.03
	 
	509 000,00
	 

	Számlán rendelkezésre áll
	 
	8 968 270
	7239,98
	1907,51

	Összesen
	 
	422 106 622
	516 239,98
	1907,51

	Értéke HUF-ban
	 
	422 106 622
	117 253 587
	591 691


A felhalmozási bevételek esetében a 4.6 millió Ft tehergépjármű és szőlőprés értékesítéséből származik. 
Az Önkormányzatnak az első félévben működési célú államháztartáson kívülről származó átvett pénzeszköze nem volt, a felhalmozási célú államháztartáson kívülről származó átvett pénzeszköz teljesítése 13%. Ezek a bevételek a korábban visszafizetési kötelezettséggel nyújtott támogatások, kölcsönök. 
KIADÁSOK
A kiadások részletes kimutatását az előterjesztés 5. melléklete tartalmazza.
A költségvetési kiadások teljesítése: 1.067.674 ezer Ft, ebből működési célú 960.504 ezer Ft és felhalmozási célú 107.170 ezer Ft.

A finanszírozási kiadások teljesítése: 7.640.020 ezer Ft, amely működési célú, 93%-a a betétek elhelyezése.
A személyi juttatások és a munkaadót terhelő járulékok és szociális hozzájárulási adó teljesítése 47%.
A dologi kiadások teljesítése 47% - közel 555 millió Ft. Ennek a legjelentősebb tétele 33%-a -180 millió Ft - a februárban teljesített kötvény óvadékának befizetése.
Az ellátottak pénzbeli juttatásai (kiemelten: foglalkoztatást helyettesítő támogatás, lakásfenntartási támogatás, önkormányzati segély) teljesítése 25%.
Az egyéb működési célú kiadások (támogatások államháztartáson kívülre és belülre) teljesítése 20%.
A felhalmozási célú kiadásokat beruházásonként, felújításonként a 6. melléklet tartalmazza.

A beruházások teljesítése mindösszesen 4% - 85 millió Ft. A kettő legjelentősebb tétel (összes teljesítés 43%-a – 36 millió Ft) a „Kiskőrös Város kerékpárút hálózatának komplex fejlesztése - DAOP-3.1.2/A-11-2011-0011” és a „Közösségi rendezvények külterületi feltételeinek biztosítása - LEADER” pályázatokkal kapcsolatos kifizetések. 
A felújítások teljesítése 7% - 21 millió Ft. A kettő legjelentősebb tétel (összes teljesítés 69%-a – 15 millió Ft) a „Kossuth utca fejlesztése - DAOP-3.1.1/B-11-2012-0029” és a „Kiskőrösi Idősek Otthona felújítása, bővítése, technológiai korszerűsítése - TIOP-3.4.2-11/1-2012-0164” pályázatokkal kapcsolatos kifizetések. 

Az Önkormányzatnak az első félévben egyéb felhalmozási célú kiadása nem volt
A fentiek alapján javasolom, hogy a Képviselő-testület a 2014. évi költségvetés I. félévi teljesítéséről szóló beszámolót fogadja el.

Kiskőrös, 2014. szeptember 8.










Domonyi László sk.








     

     polgármester

HATÁROZAT-TERVEZET

Kiskőrös Város Képviselő-testülete a 2014. évi költségvetés I. félévi teljesítéséről szóló beszámolót elfogadja.

Felelős:
polgármester
Határidő:
azonnal

